Pčolinský, Peter, poslanec NR SR (2019-09-19):
Ďakujem pekne. Dobrý deň, pani ministerka. Viete dobre, že ja rešpektujem mnohé vaše kroky, rozhodnutia, pôsobenie, ale toto podľa mňa ľudia, ktorí vám pripravovali tento návrh zákona, nevymysleli dobre. Hovorí sa tu o školeniach, len tu neodznela jedna vec. Vy môžte byť vyškolený akokoľvek najlepšie, viete, môžte absolvovať milión školení, ale poviem to trošku pejoratívne, raz, keď ste magor, tak vám nepomôžu žiadne školenia. To nie je o školeniach, ale to je o praxi a o vyzretosti danej osoby. Lebo tak ako som spomínal na sebe, bol som mladý, prchký, mnohí vodiči sú agresívni, vidíme to dennodenne a je pravda, to sú také faktory, ktoré si možno neuvedomujete, ale tí mladí ľudia radi žúrujú, tí mladí ľudia málo spia a viete veľmi dobre, že je to tak, a jednoducho na druhý deň, keď si sadne za volant, tá únava sa skôr či neskôr prejaví. Kolega Muňko by vám vedel povedať, keď prídu skúsení šoféri mestskej hromadnej dopravy do inej autobusovej, diaľkovej dopravy, oni nevedia cúvať. On nevie cúvať s autobusom, hej. A to sú ľudia, ktorí majú najazdené iks kilometrov, jednoducho on nevie cúvať s tým autobusom, lebo jazdil na MHD len furt dookola, len furt kolečká robiť. A spomínal som, že poznám veľmi dobre najväčšiu špeditérsku firmu, ktorá je z nášho mesta, majú, myslím, možno, možno to už je starý údaj, vyše 500 kamiónov. Mnohí moji kamaráti a známi robia v tejto firme, robia šoférov, špeditérov, administratívnych pracovníkov, ja sa s nimi stretávam, bavím sa o všetkom možnom, aj o ich práci. Nieže by ma to nejako strašne zaujímalo, že ako funguje špeditérska firma, ale jednoducho z tej debaty vyplynú nejaké pikošky. A medzi tie pikošky práve, práve patria najmä pikošky s vodičmi týchto kamiónov. Že mali taký a taký problém, mali taký a takýto prúser. A väčšinou z toho, čo počúvam, tak ide o vodičov, ktorí sú neskúsení, ktorí sú mladí, nastúpili, lebo ide zarobiť peniaze, nemá rodinu, deti, tak jemu to je jedno, bude aj mesiac v kamióne a bude jazdiť. Lenže z toho vzniká množstvo problémov. A naozaj, máte deti všetci, ja mám 15-ročnú dcéru. A teraz si predstavte úplne teoreticky, že by moja dcéra v osemnástich mala sadnúť za kamión. Však to je choré. To je na hlavu, však je to furt decko. Viete veľmi dobre, že 20-roční sú deti, 25-roční sa častokrát správajú ako deti. A ešte raz, naše ženy hovoria, že ani v tridsiatke nemáme rozum, chlapi. Je to možno aj pravda, lebo jednoducho toho chlapca máme v sebe ešte aj v starobe. Ja by som naozaj veľmi, pani ministerka, zvážil na vašom mieste buď, buď to stiahnuť. Viem, že to asi neurobíte, lebo by to blbo vyzeralo, rozumiem tomu, ale minimálne v tom druhom čítaní, ak bude možnosť, urobme tam nejaké pozmeňováky, pretože v tomto znení tento návrh zákona je naozaj nebezpečný. Chápem, že špeditéri a dopravcovia majú problém, nemajú šoférov. Ja to počúvam dennodenne, chodia pravidelne vybavovať povolenia na ambasády, ťahajú tu Ukrajincov, Srbov, kdekoho. Ja tomu rozumiem, že majú s tým problém. Lenže tak ako bolo spomínané, sa nerieši, nerieši sa príčina, ale riešia sa, riešia sa symptómy. Je to to isté, ako vláda tejto krajiny urobila to, že zamestnanci vo fabrikách, tak namiesto toho, žeby sme tlačili firmy, aby zamestnávali Slovákov a dali im tam lepšie podmienky, tak umožníme firmám tu dovážať lacnú pracovnú silu, napríklad zo Srbska a Ukrajiny. Robíte presný opak toho, čo by normálna vláda mala systematicky robiť. A to isté platí aj pri týchto vodičoch, znížime vek, lebo máme veľa šoférov. A za 10 rokov, keď ich stále bude málo, čo urobíme? Budeme dávať vodičáky od 15 rokov na kamióny, lebo máme málo šoférov? Čiže treba sa naozaj nad tým zamyslieť. Ja už budem končiť, ale naozaj si myslím, že to nie je to dobrý návrh zákona. Podporujem väčšinu vašich vecí, aj vás pochválim, aj neviem čo, ale toto naozaj nie je domyslené. A je na zváženie, kolegovia na balkóne, fakt sa na toto pozrieť, lebo spôsobí to mnohé problémy, ktoré, potom budete sa chytať za hlavu, že čo sme to napísali. Ďakujem.